title: 2007/881/ЕО: Решение на Съвета от 20 декември 2007 година за изменение на Процедурния правилник на Съвета

text:
               29.12.2007

               BG

               Официален вестник на Европейския съюз

               L 346/17

      РЕШЕНИЕ НА СЪВЕТА

   от 20 декември 2007 година
   за изменение на Процедурния правилник на Съвета
   (2007/881/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 207, параграф 3, първа алинея от него,
   като взе предвид Договора за създаване на Европейската общност за атомна енергия, и по-специално член 121, параграф 3 от него,
   като взе предвид Договора за Европейския съюз, и по-специално член 28, параграф 1 и член 41, параграф 1 от него,
   като взе предвид член 2, параграф 2 от приложение III към Процедурния правилник на Съвета (1),
   като има предвид че:

               (1)

               Член 11, параграф 5 от Процедурния правилник на Съвета (наричан по-долу „Процедурния правилник“) предвижда, че когато Съветът приема решение с квалифицирано мнозинство, и по искане на член на Съвета, се проверява дали държавите-членки, съставляващи това квалифицирано мнозинство, представляват най-малко 62 % от общото население на Европейския съюз, изчислено съгласно данните за броя на населението, които фигурират в член 1 от приложение III към Процедурния правилник.

               (2)

               Член 2, параграф 2 от приложение III към Процедурния правилник относно начините на прилагане на разпоредбите за претегляне на гласовете в Съвета предвижда Съветът да адаптира стойностите, които фигурират в член 1 от горепосоченото приложение, считано от 1 януари всяка година, съгласно данните, налични към 30 септември на предходната година в Статистическата служба на Европейските общности.

               (3)

               Следователно е необходимо Процедурният правилник да бъде съответно адаптиран за 2008 г.,

         РЕШИ:
   Член 1
   Член 1 от приложение III към Процедурния правилник се заменя със следния текст:

      „Член 1
      За целите на прилагането на член 205, параграф 4 от Договора за ЕО, на член 118, параграф 4 от Договора Евратом, както и на член 23, параграф 2, трета алинея и на член 34, параграф 3 от Договора за ЕО, общото население на всяка държава-членка за периода от 1 януари до 31 декември 2008 г. е следното:

                  Държава-членка

                  Население
                  (× 1 000)

                  Германия

                  82 314,9

                  Франция

                  63 392,1

                  Обединеното кралство

                  60 823,8

                  Италия

                  59 131,3

                  Испания

                  44 474,6

                  Полша

                  38 125,5

                  Румъния

                  21 565,1

                  Нидерландия

                  16 358

                  Гърция

                  11 171,7

                  Португалия

                  10 599,1

                  Белгия

                  10 584,5

                  Чехия

                  10 287,2

                  Унгария

                  10 066,1

                  Швеция

                  9 113,2

                  Австрия

                  8 298,9

                  България

                  7 679,3

                  Дания

                  5 447,1

                  Словакия

                  5 393,6

                  Финландия

                  5 276,9

                  Ирландия

                  4 319,4

                  Литва

                  3 384,9

                  Латвия

                  2 281,3

                  Словения

                  2 010,3

                  Естония

                  1 342,4

                  Кипър

                  778,7

                  Люксембург

                  476,2

                  Малта

                  407,8

                  Общо

                  495 103,9

                  праг (62 %)

                  306 964,4“

   Член 2
   Настоящото решение влиза в сила на 1 януари 2008 година.
   То се публикува в Официален вестник на Европейския съюз.

      Съставено в Брюксел на 20 декември 2007 година.

            За Съвета

            Председател

         F. NUNES CORREIA

      (1)  Решение 2006/683/ЕО, Евратом на Съвета от 15 септември 2006 г. за приемане на процедурен правилник на Съвета (ОВ L 285, 16.10.2006 г., стр. 47).


title: Решение № Р1 от 12 юни 2009 година за тълкуване на член 50, параграф 4, член 58 и член 87, параграф 5 от Регламент (ЕО) № 883/2004 на Европейския парламент и на Съвета относно отпускането на обезщетения за инвалидност и старост и обезщетения на преживели лица (текст от значение за ЕИП и за Споразумението между ЕО и Швейцария)

text:
               24.4.2010

               BG

               Официален вестник на Европейския съюз

               C 106/21

         РЕШЕНИЕ № Р1
   от 12 юни 2009 година
   за тълкуване на член 50, параграф 4, член 58 и член 87, параграф 5 от Регламент (ЕО) № 883/2004 на Европейския парламент и на Съвета относно отпускането на обезщетения за инвалидност и старост и обезщетения на преживели лица
   (текст от значение за ЕИП и за Споразумението между ЕО и Швейцария)
   2010/C 106/07
   АДМИНИСТРАТИВНАТА КОМИСИЯ ЗА КООРДИНАЦИЯ НА СИСТЕМИТЕ ЗА СОЦИАЛНА СИГУРНОСТ,
   като взе предвид член 72, буква а) от Регламент (ЕО) № 883/2004 на Европейския парламент и на Съвета от 29 април 2004 г. за координация на системите за социална сигурност (1), съгласно който Административната комисия е натоварена с разглеждането на всички административни въпроси и въпросите, свързани с тълкуването, произтичащи от разпоредбите на Регламент (ЕО) № 883/2004 и Регламент (ЕО) № 987/2009 на Европейския парламент и на Съвета от 16 септември 2009 г. за установяване на процедурата за прилагане на Регламент (ЕО) № 883/2004 за координация на системите за социална сигурност (2),
   като взе предвид член 50, параграф 4, член 58 и член 87, параграф 5 от Регламент (ЕО) № 883/2004,
   като има предвид, че е необходимо да бъде изяснено прилагането на член 50, параграф 4, член 58 и член 87, параграф 5 от Регламент (ЕО) № 883/2004 и да бъдат предоставени нужните насоки на институциите, натоварени с изпълнението на посочените разпоредби,
   в съответствие с условията, предвидени в член 71, параграф 2 от Регламент (ЕО) № 883/2004,
   РЕШИ:
   I.   Прилагане на член 50, параграф 4 от Регламент (ЕО) № 883/2004

               1.

               Институцията, която изплаща обезщетението, извършва автоматично ново изчисление, когато бъде информирана, че бенефициерът изпълнява условията за отпускане на обезщетение съгласно законодателството на другата държава-членка.
               Не се пристъпва към ново изчисление, в случай че периодите, завършени съгласно законодателството на другите държави-членки, вече са били взети предвид при отпускането на обезщетението и след отпускането на първоначалното обезщетение не са били натрупани други периоди.
               Когато обаче се прилагат допълнителни условия (различни от завършването на осигурителните периоди), като достигане на възрастта за отпускане на обезщетение или промяна в броя на децата, които трябва да бъдат взети предвид, това автоматично налага извършването на ново изчисление.

               2.

               Институцията, която извършва ново изчисление на отпуснато преди това от нея обезщетение, взема предвид при изчислението всички периоди на осигуряване и/или пребиваване, както и всяко друго условие, което бенефициерът изпълнява по своето собствено законодателство и по законодателството на другите държави-членки към датата на отпускане на преизчисленото обезщетение.

               3.

               Съответният ден е денят на настъпване на риска в държавата-членка, в която последно са били изпълнени условията за придобиване на права.

         II.   Прилагане на член 58 от Регламент (ЕО) № 883/2004

               4.

               Институцията, която отпуска добавка в съответствие с член 58 от Регламент (ЕО) № 883/2004, уведомява компетентната институция на всяка друга държава-членка, по чието законодателство бенефициерът има право на обезщетение, отпуснато в съответствие с разпоредбите на глава 5 от регламента.

               5.

               Компетентната институция на всяка друга държава-членка, която предоставя на бенефициера обезщетение по силата на глава 5 от Регламент (ЕО) № 883/2004, уведомява през месец януари всяка година институцията, която изплаща добавката, за сумата, която тя изплаща на бенефициера, считано от 1 януари на същата година.

         III.   Прилагане на член 87, параграф 5 от Регламент (ЕО) № 883/2004

               6.

               Когато дадено лице подава молба за преразглеждане на пенсия за инвалидност съгласно разпоредбите на член 87, параграф 5 от Регламент (ЕО) № 883/2004, то не се подлага непременно на нов медицински преглед, при условие че информацията в досието на бенефициера може да се счита за задоволителна.
               Ако случаят не е такъв, съответната институция може да поиска да бъде проведен нов медицински преглед.

         IV.   Публикуване и влизане в сила

               7.

               Настоящото решение се публикува в Официален вестник на Европейския съюз. То се прилага от датата на влизане в сила на Регламент (ЕО) № 987/2009.

            Председател на Административната комисия

         Gabriela PIKOROVÁ

      (1)  ОВ L 166, 30.4.2004 г., стр. 1.

      (2)  ОВ L 284, 30.10.2009 г., стр. 1.


title: Решение (ЕС) 2017/775 на Съвета от 25 април 2017 година за назначаване на заместник-член, предложен от Република Финландия, в Комитета на регионите

text:
               4.5.2017

               BG

               Официален вестник на Европейския съюз

               L 115/50

         РЕШЕНИЕ (ЕС) 2017/775 НА СЪВЕТА
   от 25 април 2017 година
   за назначаване на заместник-член, предложен от Република Финландия, в Комитета на регионите
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Финландия,
   като имат предвид, че:

               (1)

               На 26 януари 2015 г., 5 февруари 2015 г. и 23 юни 2015 г. Съветът прие решения (ЕС) 2015/116 (1), (ЕС) 2015/190 (2) и (ЕС) 2015/994 (3) за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г.

               (2)

               След изтичането на мандата на г-жа Katri KULMUNI се освободи едно място за заместник-член на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначава се за заместник-член в Комитета на регионите за остатъка от мандата, а именно до 25 януари 2020 г.:

               —

               г-жа Merja LAHTINEN, Jämsän kaupunginvaltuuston jäsen.

         Член 2
   Настоящото решение влиза в сила в деня на приемането му.

      Съставено в Люксембург на 25 април 2017 година.

            За Съвета

            Председател

         I. BORG

      (1)  Решение (ЕС) 2015/116 на Съвета от 26 януари 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 20, 27.1.2015 г., стр. 42).

      (2)  Решение (ЕС) 2015/190 на Съвета от 5 февруари 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 31, 7.2.2015 г., стр. 25).

      (3)  Решение (ЕС) 2015/994 на Съвета от 23 юни 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 159, 25.6.2015 г., стр. 70).


title: 2010/592/ЕС: Решение на представителите на правителствата на държавите-членки от 29 септември 2010 година за назначаване на един съдия в Съда

text:
               5.10.2010

               BG

               Официален вестник на Европейския съюз

               L 261/5

         РЕШЕНИЕ НА ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ-ЧЛЕНКИ
   от 29 септември 2010 година
   за назначаване на един съдия в Съда
   (2010/592/ЕС)
   ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ-ЧЛЕНКИ НА ЕВРОПЕЙСКИЯ СЪЮЗ,
   като взеха предвид Договора за Европейския съюз, и по-специално член 19 от него,
   като взеха предвид Договора за функционирането на Европейския съюз, и по-специално членове 253 и 255 от него,
   като имат предвид, че:

               (1)

               Съгласно членове 5 и 7 от Протокола относно статута на Съда на Европейския съюз и след оставката на г-н Pranas KŪRIS в Съда следва да бъде назначен един съдия за остатъка от мандата на г-н Pranas KŪRIS, а именно до 6 октомври 2012 г.

               (2)

               Комитетът, създаден с член 255 от Договора за функционирането на Европейския съюз, даде становище относно годността на г-н Egidijus JARAŠIŪNAS да изпълнява функциите на съдия в Съда,

         ПРИЕХА НАСТОЯЩОТО РЕШЕНИЕ:
   Член 1
   Г-н Egidijus JARAŠIŪNAS се назначава за съдия в Съда за периода от 6 октомври 2010 г. до 6 октомври 2012 г.
   Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 29 септември 2010 година.

            За Съвета

            Председател

         J. DE RUYT


title: Решение (EС, Евратом) 2015/2393 на Съвета от 8 декември 2015 година за изменение на Процедурния правилник на Съвета

text:
               18.12.2015

               BG

               Официален вестник на Европейския съюз

               L 332/133

         РЕШЕНИЕ (EС, Евратом) 2015/2393 НА СЪВЕТА
   от 8 декември 2015 година
   за изменение на Процедурния правилник на Съвета
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз,
   като взе предвид Договора за функционирането на Европейския съюз,
   като взе предвид член 11, параграф 6 от Процедурния правилник на Съвета (1),
   като има предвид, че:

               (1)

               От 1 ноември 2014 г., когато определен акт трябва да бъде приет от Съвета с квалифицирано мнозинство, е необходимо да се провери дали държавите членки, които съставляват квалифицираното мнозинство, представляват най-малко 65 % от населението на Съюза.

               (2)

               До 31 март 2017 г., когато определен акт трябва да бъде приет от Съвета с квалифицирано мнозинство, член на Съвета може да поиска този акт да бъде приет с квалифицираното мнозинство, определено в член 3, параграф 3 от Протокол № 36 относно преходните разпоредби, приложен към Договора за Европейския съюз, Договора за функционирането на Европейския съюз и Договора за създаване на Европейската общност за атомна енергия. В такъв случай член на Съвета може да поиска да се извърши проверка дали държавите членки, съставляващи квалифицираното мнозинство, представляват най-малко 62 % от общия брой на населението на Съюза.

               (3)

               Тези проценти се изчисляват съобразно данните за населението, които се съдържат в приложение III към Процедурния правилник на Съвета („Процедурен правилник“).

               (4)

               Член 11, параграф 6 от Процедурния правилник предвижда, че считано от 1 януари всяка година, въз основа на данните, с които разполага Статистическата служба на Европейския съюз към 30 септември на предходната година, Съветът изменя стойностите, посочени в това приложение.

               (5)

               Следователно е необходимо Процедурният правилник да бъде съответно изменен за 2016 г.,

         ПРИЕ НАСТОЯЩОТО РЕШЕНИЕ:
   Член 1
   Приложение III към Процедурния правилник се заменя със следното:

         „ПРИЛОЖЕНИЕ III
         Данни за населението на Съюза и населението на всяка държава членка за прилагане на разпоредбите за гласуване с квалифицирано мнозинство в Съвета
         За целите на прилагането на член 16, параграф 4 от ДЕС, на член 238, параграфи 2 и 3 от ДФЕС и на член 3, параграф 2 от Протокол № 36 населението на Съюза и населението на всяка държава членка, както и процентът на населението на всяка държава членка от населението на Съюза за периода от 1 януари 2016 г. до 31 декември 2016 г. са следните:

                     Държава членка

                     Население

                     Процент от населението на Съюза

                     Германия

                     81 089 331

                     15,93

                     Франция

                     66 352 469

                     13,04

                     Обединено кралство

                     64 767 115

                     12,73

                     Италия

                     61 438 480

                     12,07

                     Испания

                     46 439 864

                     9,12

                     Полша

                     38 005 614

                     7,47

                     Румъния

                     19 861 408

                     3,90

                     Нидерландия

                     17 155 169

                     3,37

                     Белгия

                     11 258 434

                     2,21

                     Гърция

                     10 846 979

                     2,13

                     Чешка република

                     10 419 743

                     2,05

                     Португалия

                     10 374 822

                     2,04

                     Унгария

                     9 855 571

                     1,94

                     Швеция

                     9 790 000

                     1,92

                     Австрия

                     8 581 500

                     1,69

                     България

                     7 202 198

                     1,42

                     Дания

                     5 653 357

                     1,11

                     Финландия

                     5 471 753

                     1,08

                     Словакия

                     5 403 134

                     1,06

                     Ирландия

                     4 625 885

                     0,91

                     Хърватия

                     4 225 316

                     0,83

                     Литва

                     2 921 262

                     0,57

                     Словения

                     2 062 874

                     0,41

                     Латвия

                     1 986 096

                     0,39

                     Естония

                     1 313 271

                     0,26

                     Кипър

                     847 008

                     0,17

                     Люксембург

                     562 958

                     0,11

                     Малта

                     429 344

                     0,08“

                     Общо

                     508 940 955

                     Праг (62 %)

                     315 543 392

                     Праг (65 %)

                     330 811 621

   Член 2
   Настоящото решение влиза в сила в деня на публикуването му в Официален вестник на Европейския съюз.
   То се прилага от 1 януари 2016 г.

      Съставено в Брюксел на 8 декември 2015 година.

            За Съвета

            Председател

         P. GRAMEGNA

      (1)  Решение 2009/937/ЕС на Съвета от 1 декември 2009 г. за приемане на Процедурен правилник на Съвета (ОВ L 325, 11.12.2009 г., стр. 35).


title: Решение 2013/240/ОВППС на Съвета от 27 май 2013 година за изменение на Решение 2010/279/ОВППС относно полицейската мисия на Европейския съюз в Афганистан (EUPOL АФГАНИСТАН)

text:
               28.5.2013

               BG

               Официален вестник на Европейския съюз

               L 141/44

         РЕШЕНИЕ 2013/240/ОВППС НА СЪВЕТА
   от 27 май 2013 година
   за изменение на Решение 2010/279/ОВППС относно полицейската мисия на Европейския съюз в Афганистан (EUPOL АФГАНИСТАН)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 18 май 2010 г. Съветът прие Решение 2010/279/ОВППС (1), с което EUPOL AFGHANISTAN се удължава с три години до 31 май 2013 г.

               (2)

               Вследствие на препоръките, които се съдържат в стратегическия преглед, проведен през октомври 2012 г., и последващото изменение на оперативния план (OPLAN), срокът на EUPOL AFGHANISTAN следва да се удължи до 31 декември 2014 г.

               (3)

               EUPOL AFGHANISTAN ще се провежда в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора.

               (4)

               Поради това Решение 2010/279/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение 2010/279/ОВППС се изменя, както следва:

               1)

               Член 1, параграф 1 се заменя със следното:
               „1.   Срокът на полицейската мисия на Европейския съюз в Афганистан („EUPOL AFGHANISTAN“ или „мисията“), създадена със Съвместно действие 2007/369/ОВППС, се удължава от 31 май 2010 г. до 31 декември 2014 г.“

               2)

               Член 3, параграф 1 се заменя със следното:
               „1.   За изпълнение на целите, посочени в член 2, EUPOL AFGHANISTAN:

                           а)

                           оказва съдействие на правителството на Афганистан за постигане на напредък по институционалната реформа на Министерството на вътрешните работи, както и при разработването и последователното прилагане на политиките и стратегията с оглед създаване на механизми за устойчиви и ефективни цивилни полицейски сили, по-специално по отношение на афганистанската униформена (цивилна) полиция и афганистанската полиция за борба с престъпността;

                           б)

                           оказва съдействие на правителството на Афганистан за допълнително засилване на професионалния характер на афганистанската национална полиция (АНП), по-специално като подкрепя развитието на инфраструктура за обучение и укрепва способностите на Афганистан да разработва и предоставя обучение;

                           в)

                           оказва съдействие на афганистанските власти за допълнително развиване на връзката между полицията и принципите на правовата държава като цяло и да осигуряват подходящи връзки със системата за наказателно правосъдие като цяло;

                           г)

                           подобрява съгласуваността и координацията сред международните участници и продължава да работи за разработването на стратегия за реформа на полицията, особено посредством Международния борд за полицейска координация (МБПК), в тясно сътрудничество с международната общност и като не прекъсва сътрудничеството с основните партньори, включително с ръководените от НАТО Международни сили за поддържане на сигурността (ISAF), и мисията на НАТО за обучение, и с други участници.

                     Тези задачи се разработват допълнително в оперативния план (OPLAN). Мисията изпълнява своите задачи наред с другото, чрез наблюдение, насочване, консултиране и обучение.“

               3)

               Член 4 се заменя със следното:
               „Член 4
               Структура на мисията
               1.   Щабът на мисията е в Кабул. Мисията се състои от:

                           i)

                           ръководителя на мисията и неговата служба, включително старши служител по въпросите на сигурността на мисията;

                           ii)

                           полицейски компонент;

                           iii)

                           компонент по въпросите на правовата държава;

                           iv)

                           компонент, свързан с обучението;

                           v)

                           компонент, свързан с театъра на операциите;

                           vi)

                           подкрепа на мисията;

                           vii)

                           служби на място извън Кабул, ако е целесъобразно;

                           viii)

                           поддържащ елемент в Брюксел.

                     2.   Личният състав на мисията е разположен на централно, регионално и провинциално ниво и според необходимостта може да си взаимодейства с районното ниво за изпълнението на мандата във връзка с оценката на сигурността и при наличие на улесняващи фактори, като подходяща поддръжка по отношение на логистиката и сигурността. По техническите въпроси се сключват споразумения с ISAF и водещите нации в регионалните командвания/провинциалните екипи за възстановяване с оглед обмен на информация, осигуряване на медицинска поддръжка, поддръжка по отношение на сигурността и логистична поддръжка, включително за настаняването, от регионалните командвания и провинциалните екипи за възстановяване.
               3.   В допълнение, част от личния състав на мисията се използва за подобряване на стратегическата координация на реформата на полицията в Афганистан, ако е уместно, по-специално със секретариата на МБПК в Кабул.“

               4)

               Член 11 се заменя със следното:
               „Член 11
               Сигурност
               1.   Командващият гражданските операции ръководи дейността на ръководителя на мисията по планирането на мерките за сигурност и осигурява тяхното правилно и ефективно изпълнение за EUPOL AFGHANISTAN в съответствие с член 5.
               2.   Ръководителят на мисията носи отговорност за сигурността на операцията и за гарантиране на спазването на минималните изисквания за сигурност, приложими към операцията, в съответствие с политиката на Съюза относно сигурността на персонала, участващ в мисии извън Съюза с оперативни функции съгласно дял V от Договора, и свързаните с нея документи.
               3.   Ръководителят на мисията се подпомага от старши служител по въпросите на сигурността на мисията (СССМ), който докладва на ръководителя на мисията и поддържа тесни служебни отношения с Европейската служба за външна дейност.
               4.   Ръководителят на мисията назначава служители по въпросите на сигурността в провинциите и регионите на провеждане на мисията, които под ръководството на СССМ отговарят за ежедневното управление на всички аспекти на сигурността на съответните елементи на мисията.
               5.   Преди да поеме изпълнението на функциите си, персоналът на EUPOL AFGHANISTAN преминава задължително обучение по въпросите на сигурността в съответствие с OPLAN. Персоналът преминава и редовно опреснително обучение на място, организирано от СССМ.
               6.   Ръководителят на мисията осигурява защитата на класифицираната информация на ЕС в съответствие с Решение 2011/292/ЕС на Съвета от 31 март 2011 г. относно правилата за сигурност за защита на класифицирана информация на ЕС (2).

               5)

               В член 13 параграф 1 се заменя със следното:
               „1.   Референтната сума, предназначена за покриване на разходите, свързани с EUPOL AFGHANISTAN за периода от 31 май 2010 г. до 31 юли 2011 г., е в размер на 54 600 000 EUR.
               Референтната сума, предназначена за покриване на разходите, свързани с EUPOL AFGHANISTAN за периода от 1 август 2011 г. до 31 юли 2012 г., е в размер на 60 500 000 EUR.
               Референтната сума, предназначена за покриване на разходите, свързани с EUPOL AFGHANISTAN за периода от 1 август 2012 г. до 31 май 2013 г., е в размер на 56 870 000 EUR.
               Референтната сума, предназначена за покриване на разходите, свързани с EUPOL AFGHANISTAN за периода от 1 юни 2013 г. до 31 декември 2014 г., е в размер на 108 050 000 EUR.“

               6)

               Член 14 се заменя със следното:
               „Член 14
               Предоставяне на информация
               1.   ВП има право да предоставя на НАТО/ISAF класифицирана информация и документи на ЕС, изготвени за целите на мисията, съгласно Решение 2011/292/ЕС. За улесняване на този процес на местно равнище се постигат споразумения по техническите въпроси.
               2.   ВП се оправомощава да предоставя на третите държави, асоциирани към настоящото решение, ако е уместно и в съответствие с нуждите на мисията, класифицирана информация и документи на ЕС с ниво на класификация до „CONFIDENTIEL UE / EU CONFIDENTIAL“, изготвени за целите на мисията, в съответствие с Решение 2011/292/ЕС.
               3.   ВП се оправомощава също така да предоставя на UNAMA, ако е необходимо и в съответствие с оперативните нужди на мисията, класифицирана информация и документи на ЕС с ниво на класификация до „RESTREINT UE / EU RESTRICTED“, изготвени за целите на мисията, в съответствие с Решение 2011/292/ЕС. За целта се постигат споразумения на местно ниво.
               4.   При конкретни и неотложни оперативни нужди ВП е оправомощен също така да предоставя на приемащата държава класифицирана информация и документи на ЕС до ниво на класификация „RESTREINT UE / EU RESTRICTED“, изготвени за целите на мисията, в съответствие с Решение 2011/292/ЕС. За тази цел се изготвят договорености между ВП и компетентните органи на приемащата държава.
               5.   ВП се оправомощава да предоставя на трети държави, асоциирани към настоящото решение, некласифицирани документи на ЕС във връзка с обсъжданията в Съвета по повод на мисията, при спазване на задължението за опазване на служебна тайна съгласно член 6, параграф 1 от Процедурния правилник на Съвета (3).
               6.   ВП може да делегира правомощията по параграфи 1,2, 3 и 5, както и възможността за сключване на договореностите, посочени в параграф 4, на лица, които са под негово ръководство, на командващия гражданските операции и/или на ръководителя на мисията.

               7)

               В член 17 втората алинея се заменя със следното:
               „Прилага се от 31 май 2010 г. до 31 декември 2014 г.“

         Член 2
   Настоящото решение влиза в сила в деня на приемането му.

      Съставено в Брюксел на 27 май 2013 година.

            За Съвета

            Председател

         C. ASHTON

      (1)  ОВ L 123, 19.5.2010 г., стр. 4.

      (2)  ОВ L 141, 27.5.2011 г., стр. 17.“

      (3)  Решение 2009/937/ЕС на Съвета от 1 декември 2009 г. за приемане на процедурен правилник на Съвета (ОВ L 325, 11.12.2009 г., стр. 35).“


title: 2012/656/ЕС: Решение на Съвета от 22 октомври 2012 година за определяне на позицията, която да бъде заета от Европейския съюз в рамките на Общия съвет на Световната търговска организация във връзка с присъединяването на Лаоската народнодемократична република към СТО

text:
               24.10.2012

               BG

               Официален вестник на Европейския съюз

               L 294/7

         РЕШЕНИЕ НА СЪВЕТА
   от 22 октомври 2012 година
   за определяне на позицията, която да бъде заета от Европейския съюз в рамките на Общия съвет на Световната търговска организация във връзка с присъединяването на Лаоската народнодемократична република към СТО
   (2012/656/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 91, член 100, параграф 2 и член 207, параграф 4 във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               На 16 юли 1997 г. правителството на Лаоската народнодемократична република (НДР Лаос) подаде заявление за присъединяване към Маракешкото споразумение за създаване на Световната търговска организация (СТО) в съответствие с член XII от същото споразумение.

               (2)

               На 19 февруари 1998 г. бе създадена работна група по присъединяването на НДР Лаос с цел постигането на съгласие по условия за присъединяване, които да са приемливи за НДР Лаос и за всички членове на СТО.

               (3)

               От името на Съюза Комисията договори изчерпателен набор от задължения за отваряне на пазара от страна на НДР Лаос, които удовлетворяват исканията на Съюза и съответстват на нивото на развитие на НДР Лаос.

               (4)

               Тези задължения са понастоящем отразени в Протокола за присъединяване на НДР Лаос към СТО.

               (5)

               Очаква се присъединяването към СТО да допринесе положително и дълготрайно към процеса на икономически реформи и устойчиво развитие на НДР Лаос.

               (6)

               Поради това протоколът за присъединяване следва да бъде одобрен.

               (7)

               Член XII от Споразумението за създаване на СТО предвижда, че условията за присъединяване се договарят между присъединяващия се член и СТО и че Министерската конференция на СТО одобрява условията за присъединяване от страна на СТО. Член IV, параграф 2 от Споразумението за създаване на СТО предвижда, че в периодите между заседанията на Министерската конференция нейните функции се изпълняват от Общия съвет.

               (8)

               В съответствие с това е необходимо да бъде определена позицията, която да заеме Съюзът в рамките на Общия съвет на СТО относно присъединяването на НДР Лаос към СТО,

         ПРИЕ НАСТОЯЩОТО РЕШЕНИЕ:
   Член 1
   Позицията, която следва да заеме Европейският съюз в рамките на Общия съвет на Световната търговска организация относно присъединяването на Лаоската народнодемократична република към СТО, е да бъде одобрено присъединяването.
   Член 2
   Настоящото решение влиза в сила в деня на приемането му.

      Съставено в Люксембург на 22 октомври 2012 година.

            За Съвета

            Председател

         S. ALETRARIS


title: 2008/762/ЕО: Решение на Съвета от 25 септември 2008 година за приемане на Правилник за дейността на Комитета за инвестиционния механизъм, създаден под егидата на Европейската инвестиционна банка

text:
               1.10.2008

               BG

               Официален вестник на Европейския съюз

               L 262/34

      РЕШЕНИЕ НА СЪВЕТА

   от 25 септември 2008 година
   за приемане на Правилник за дейността на Комитета за инвестиционния механизъм, създаден под егидата на Европейската инвестиционна банка
   (2008/762/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност,
   като взе предвид Вътрешното споразумение между представителите на правителствата на държавите-членки, заседаващи в рамките на Съвета, относно финансирането на помощта от Общността по финансовата рамка за периода 2008—2013 г. в съответствие със Споразумението за партньорство АКТБ—ЕО и относно разпределянето на финансовата помощ за отвъдморските страни и територии, по отношение на които се прилага четвърта част от Договора за ЕО (1), и по-специално член 9, параграф 2 от него,
   като взе предвид Регламент (ЕО) № 617/2007 на Съвета от 14 май 2007 г. относно изпълнението на 10-ия европейски фонд за развитие съгласно Споразумението за партньорство АКТБ—ЕО (2), и по-специално член 13, параграф 1, втора алинея от него,
   като взе предвид предложението на Европейската инвестиционна банка,
   като взе предвид становището на Комисията,
   РЕШИ:
   Член 1
   Пприема се Правилникът за дейността на Комитета за инвестиционния механизъм, създаден под егидата на Европейската инвестиционна банка, който се съдържа в приложението.
   Член 2
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 25 септември 2008 година.

            За Съвета

            Председател

         B. HORTEFEUX

      (1)  ОВ L 247, 9.9.2006 г., стр. 32.

      (2)  ОВ L 152, 13.6.2007 г., стр. 1.

      ПРИЛОЖЕНИЕ
      ПРАВИЛНИК ЗА ДЕЙНОСТТА НА КОМИТЕТА ЗА ИНВЕСТИЦИОННИЯ МЕХАНИЗЪМ, СЪЗДАДЕН ПОД ЕГИДАТА НА ЕВРОПЕЙСКАТА ИНВЕСТИЦИОННА БАНКА
      Член 1
      1.   Комитетът за инвестиционния механизъм („Комитетът“) се състои от представител на всяка от държавите-членки и от представител на Комисията на Европейските общности („Комисията“). Само членовете на Комитета за инвестиционния механизъм, определени от държавите-членки, или техните заместници гласуват.
      2.   Председателят и заместник-председателят на Комитета се избират измежду членовете на Комитета, определени от държавите-членки, за срок две години. Изборът се провежда в началото на първото заседание на Комитета с тайно гласуване. Председателят се избира измежду кандидатите с квалифицирано мнозинство, както е посочено в член 3. Изборът на заместник-председател се провежда в съответствие със същата процедура.
      3.   Европейската инвестиционна банка („Банката“) осигурява секретариата на Комитета и спомагателните услуги.
      4.   Всяка една държава-членка определя един представител и един заместник, упълномощени да упражняват правото на глас. Заместникът може да присъства на заседанията на Комитета в качеството на наблюдател, но има право на глас единствено когато представителят на съответната държава-членка отсъства. При извънредни обстоятелства, когато нито представителят, нито заместникът са в състояние да присъстват на заседание на Комитета, представителят може да упълномощи друг представител или да бъде заменен от трето лице, което да бъде назначено ad hoc от държавата-членка. Държавите-членки уведомяват Банката и генералния секретариат на Съвета за имената и адресите на своите представители и техните заместници посредством постоянните си представителства към Съюза.
      5.   Комисията определя един представител и един заместник, които да присъстват на заседанията на Комитета, и съобщава техните имена на Банката и на генералния секретариат на Съвета. Назначените лица могат да бъдат подпомагани от други длъжностни лица и служители на Комисията.
      6.   Банката определя две длъжностни лица, които да присъстват и да участват в работата на Комитета, и съобщава техните имена на Комисията и на генералния секретариат на Съвета. Назначените лица могат да бъдат подпомагани от други длъжностни лица на Банката.
      7.   Представител на генералния секретариат на Съвета получава покана за присъствие на заседанията на Комитета в качеството на наблюдател.
      Член 2
      Комитетът се свиква от председателя и заседава най-малко четири пъти годишно в централата на Банката в Люксембург. Председателят може да свиква допълнителни заседания по искане на един от неговите членове или на Банката.
      Секретариатът изпраща известия за заседанията на членовете на Комитета и техните заместници, и на генералния секретариат на Съвета, включително подробности за дневния ред, предложен за заседанието, както и съответни документи, както е предвидено в член 5, параграф 1.
      Член 3
      Комитетът взема решения по всички въпроси с квалифицирано мнозинство от 724 гласа от 1 004, като гласовете „за“ са изразени от най-малко четиринадесет държави-членки. Блокиращото малцинство се състои от 281 гласа. Гласовете на представителите на държавите-членки имат следната относителна тежест:

                  Държава-членка

                  Гласове

                  Белгия

                  35

                  България

                  1

                  Чешка република

                  5

                  Дания

                  20

                  Германия

                  205

                  Естония

                  1

                  Гърция

                  15

                  Испания

                  79

                  Франция

                  196

                  Ирландия

                  9

                  Италия

                  129

                  Кипър

                  1

                  Латвия

                  1

                  Литва

                  1

                  Люксембург

                  3

                  Унгария

                  6

                  Малта

                  1

                  Нидерландия

                  49

                  Австрия

                  24

                  Полша

                  13

                  Португалия

                  12

                  Румъния

                  4

                  Словения

                  2

                  Словакия

                  2

                  Финландия

                  15

                  Швеция

                  27

                  Обединено кралство

                  148

                  Общо

                  1 004

            Член 4
      1.   Съгласно условията, предвидени в член 3, Комитетът:

                  а)

                  одобрява във връзка с инвестиционния механизъм:

                              i)

                              насоките за работа и предложенията за преразглеждането им;

                              ii)

                              инвестиционните стратегии и бизнес планове съгласно член 13, параграф 2, буква б) от Регламент (ЕО) № 617/2007 на Съвета от 14 май 2007 г. относно изпълнението на 10-ия европейски фонд за развитие съгласно Споразумението за партньорство АКТБ — ЕО (1) (Регламента за прилагане);

                              iii)

                              годишните доклади, включително и финансовите отчети;

                              iv)

                              други документи за общата политика, включително и доклади за оценка;

                  б)

                  представя становища относно:

                              i)

                              предложения за отпускане на лихвена субсидия съгласно член 13, параграф 3, буква а) от Регламента за прилагане;

                              ii)

                              предложения, свързани с проекти, по които Комисията е дала отрицателно становище;

                              iii)

                              други предложения, основани на общите принципи съгласно насоките за работа.

            Освен това ръководните органи на Банката могат от време на време да изискват от Комитета да представи становище по други финансови предложения или други стратегии, или въпроси на политиката, отнасящи се до дейността на Банката в страните от АКТБ.
      2.   Работните документи и предложенията, предназначени за Комитета, се подготвят и внасят в него от Банката. Предложенията подробно представят:

                  а)

                  описание на проекта и отражението му върху стратегията за развитие на страната съобразно стратегическите документи на дадена страна;

                  б)

                  целите на развитието, заложени в проекта, в това число и устойчивостта на планираните мерки;

                  в)

                  цялостната организация на проекта и неговата обосновка;

                  г)

                  разходите по проекта, метода на финансиране и съответните рискове, както и мерките за намаляване на риска, които Банката възнамерява да прилага, когато това е целесъобразно;

                  д)

                  въздействието на проекта в местен, национален и регионален мащаб, основано на разпоредбите в Споразумението за партньорство АКТБ — ЕО, включително частта за околната среда;

                  е)

                  съгласието или становището на Комисията съгласно член 13, параграф 5 от Регламента за прилагане.

            3.   Подробната уредба на техническото изпълнение на проекта и графикът за неговото осъществяване се представят в обобщен вид в приложение към предложението.
      Член 5
      1.   Банката изпраща съответните документи и предложения до членовете на Комитета и техните заместници и до генералния секретариат на Съвета в съответствие със заложените срокове:

                  а)

                  най-малко четири седмици преди насрочената дата за заседание в случаите, в които се предвижда одобрение от страна на Комитета;

                  б)

                  най-малко три седмици преди насрочената дата за заседание в случаите, в които се иска становището на Комитета.

            При извънредни обстоятелства председателят може временно да отмени действието на тези срокове при представянето на мотивирано искане от Банката.
      2.   Членовете на Комитета писмено уведомяват Банката за бележки или искания за допълнителна информация, които имат по отношение на документите, разпространени в съответствие с параграф 1, най-малко пет работни дни преди насрочената за заседанието дата, когато става дума за одобряване, и три работни дни, когато става дума за становище.
      3.   По силата на предложение от председателя Комитетът приема дневния ред в началото на заседанието. Всеки член на Комитета може да поиска добавяне на точки в дневния ред, но само за разискване. Предоставената в тази връзка информация може да бъде изложена устно.
      4.   Когато представител на държава-членка отсъства, се приема, че е одобрил внесените документи или е представил положително становище, освен в случаите, в които е връчил на председателя на Комитета писмено известие за намерението си да не одобрява или да не представя положително становище, или когато като извънредна мярка е упълномощил друг представител на държава-членка. В случаите, в които се предоставят пълномощни за гласуване или се определят заместници, председателят на Комитета бива предварително уведомен по съответния ред.
      Представителят на дадена държава-членка може да бъде упълномощен само от един друг представител на държава-членка.
      Член 6
      1.   Становището на Комитета може да бъде изискано чрез писмена процедура по инициатива на Банката и при предварителното съгласие на председателя.
      2.   При внасяне на писмено предложение Банката го внася, придружено от всички съответни помощни документи. Когато до три седмици след внасянето на предложение представител на държава-членка не е подал отрицателен вот, се приема, че той е гласувал в подкрепа на предложението.
      3.   Когато се внесе изрично искане за дискусии на заседание на Комитета от един от неговите членове не по-късно от пет работни дни преди изтичането на триседмичния срок, посочен в параграф 2, предложението се внася на следващото насрочено заседание на Комитета. В извънредни случаи от особено неотложен характер Банката може да поиска председателят да свика извънредно заседание на Комитета съгласно член 2.
      Член 7
      1.   Без да се засяга член 13, параграф 6 от Регламента за прилагане, Комитетът може да даде одобрението си или положителното си становище, в зависимост от изричните бележки на Комитета.
      2.   Комитетът може да поиска дадено искане или предложение, което е подложено на преценка, да бъде допълнено по някои аспекти. В такъв случай искането или предложението може да бъде внесено повторно в Комитета.
      3.   Становищата на Комитета се изпращат на органите за вземане на решения на Банката.
      Член 8
      1.   Секретариатът под ръководството на председателя съставя протокол за най-важните изводи от всяко заседание на Комитета и основните становища, приети от членовете на Комитета, до две седмици от датата на заседанието. По същия начин секретариатът води протоколи за становищата и гласуването по писмената процедура. Протоколите се изпращат на членовете на Комитета.
      2.   Протоколите се смятат за окончателни, след като бъдат одобрени от Комитета, било чрез писмена процедура, или на следващо заседание.
      3.   Кореспонденцията, отнасяща се до Комитета, се адресира до секретариата, на вниманието на председателя на Комитета.
      4.   Всички представители и наблюдатели, които присъстват на заседанията на Комитета, спазват изискването за поверителност на работата на Комитета и обсъжданията в него. Документите, които са свързани с тази работа и обсъждания, се ползват от онези, до които са адресирани, които носят отговорност за тяхното отговорно пазене и за съблюдаването на поверителния им характер.
      Член 9
      1.   Разходите за дейността на Комитета, включително пътните разходи за един представител от всяка държава-членка, се поемат от Банката.
      2.   Банката предоставя на Комитета помещения и оборудване, необходими за неговата дейност.
      Член 10
      Всички уведомления, кореспонденция или документи, които следва да се разпространяват съгласно настоящия правилник, могат да се разпространяват чрез електронна поща или по факс.

         (1)  ОВ L 152, 13.6.2007 г., стр. 1.


title: 2013/407/ЕС: Решение на представителите на правителствата на държавите-членки от 24 юли 2013 година за назначаване на един съдия в Общия съд

text:
               30.7.2013

               BG

               Официален вестник на Европейския съюз

               L 203/16

         РЕШЕНИЕ НА ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ-ЧЛЕНКИ
   от 24 юли 2013 година
   за назначаване на един съдия в Общия съд
   (2013/407/ЕС)
   ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ — ЧЛЕНКИ НА ЕВРОПЕЙСКИЯ СЪЮЗ,
   като взеха предвид Договора за Европейския съюз, и по-специално член 19 от него,
   като взеха предвид Договора за функционирането на Европейския съюз, и по-специално членове 254 и 255 от него,
   като взеха предвид Договора за създаване на Европейската общност за атомна енергия, и по-специално член 106а, параграф 1 от него,
   като имат предвид, че:

               (1)

               Съгласно Договора за присъединяване на Хърватия г-жа Vesna TOMLJENOVIĆ бе назначена за съдия в Общия съд за периода от 1 юли до 31 август 2013 г.

               (2)

               Беше предложено г-жа Vesna TOMLJENOVIĆ да продължи да изпълнява функциите си на съдия в Общия съд.

               (3)

               Комитетът, създаден съгласно член 255 от Договора за функционирането на Европейския съюз, даде становище относно годността на г-жа Vesna TOMLJENOVIĆ да упражнява функциите на съдия в Общия съд,

         ПРИЕХА НАСТОЯЩОТО РЕШЕНИЕ:
   Член 1
   Г-жа Vesna TOMLJENOVIĆ се назначава за съдия в Общия съд за периода от 1 септември 2013 г. до 31 август 2019 г.
   Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 24 юли 2013 година.

            Председател

         R. KAROBLIS


title: 2008/530/ЕО: Решение на Европейския парламент от 24 април 2007 година относно приключването на сметките във връзка с изпълнението на бюджета на Европейската агенция за авиационна безопасност за 2005 финансова година

text:
               15.7.2008

               BG

               Официален вестник на Европейския съюз

               L 187/161

      РЕШЕНИЕ НА ЕВРОПЕЙСКИЯ ПАРЛАМЕНТ

   от 24 април 2007 година
   относно приключването на сметките във връзка с изпълнението на бюджета на Европейската агенция за авиационна безопасност за 2005 финансова година
   (2008/530/ЕО)
   ЕВРОПЕЙСКИЯТ ПАРЛАМЕНТ,
   като взе предвид окончателния годишен отчет на Европейската агенция за авиационна безопасност за 2005 финансова година (1),
   като взе предвид доклада на Сметната палата за окончателния годишен отчет на Европейската агенция за авиационна безопасност за 2005 финансова година (2), заедно с отговорите на Агенцията,
   като взе предвид препоръката на Съвета от 27 февруари 2007 г. (5711/2007 — C6-0080/2007),
   като взе предвид Договора за ЕО, и по-специално член 276 от него,
   като взе предвид Регламент (EО, Eвратoм) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 1592/2002 на Европейския парламент и на Съвета от 15 юли 2002 г. относно общите правила в областта на гражданското въздухоплаване и създаването на Европейска агенция за авиационна безопасност (4), и по-специално член 49 от него,
   като взе предвид Регламент (EО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,
   като взе предвид член 71 и приложение V от своя правилник,
   като взе предвид доклада на Комисията по бюджетен контрол и становището на Комисията по транспорт и туризъм (A6-0121/2007),

               1.

               Отбелязва, че окончателният годишен отчет на Европейската агенция за авиационна безопасност за финансовите 2004 и 2005 година е, както следва:
               Отчет за приходите и разходите за финансовите 2004 и 2005 година

                           (в хиляди евро)

                           2005 г.

                           2004 г.

                              Оперативни приходи

                           Общностни субсидии

                           17 416

                           7 777

                           Други субсидии

                           1 446

                           248

                           Приходи от такси и тарифи

                           10 888

                           Възстановяване на разноски

                           26

                           3

                           Други приходи

                           693

                           350

                              Общо a)

                              30 469

                              8 378

                              Оперативни разходи

                           Персонал

                           13 636

                           5 556

                           Сгради и свързани с тях разходи

                           2 121

                           689

                           Други административни разходи

                           1 319

                           743

                           Отпускане на средства за прогнози

                           576

                           89

                           Оперативни разходи

                           11 660

                           2 081

                              Общо б)

                              29 312

                              9 158

                              Оперативни резултати (в = а - б)

                              1 157

                              - 780

                           Финансови приходи г)

                           41

                           0

                           Финансови разходи д)

                           - 14

                           2

                              Финансови резултати (е = г - д)

                              27

                              - 2

                              Резултати за финансовата година (ж = в + е)

                              1 184

                              - 782

                              Източник: данни от Агенцията — тази таблица обобщава данните, представени от Агенцията в годишния счетоводен отчет.

               2.

               Одобрява приключването на сметките на Европейската агенция за авиационна безопасност за финансовата 2005 година;

               3.

               Възлага на своя председател да предаде настоящото решение на изпълнителния директор на Европейската агенция за авиационна безопасност, на Съвета, Комисията и Сметната палата, и да осигури публикуването му в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Harald RØMER

      (1)  ОВ C 266, 31.10.2006 г., стр. 10.

      (2)  ОВ C 312, 19.12.2006 г., стр. 6.

      (3)  ОВ L 248, 16.9.2002 г., стр. 1. Регламент, изменен с Регламент (EО, Евратом) № 1995/2006 (ОВ L 390, 30.12.2006 г., стр. 1).

      (4)  ОВ L 240, 7.9.2002 г., стр. 1. Регламент, последно изменен с Регламент (ЕО) № 1701/2003 на Комисията (ОВ L 243, 27.9.2003 г., стр. 5).

      (5)  ОВ L 357, 31.12.2002 г., стр. 72.


title: Решение (ЕС, Евратом) 2015/1702 на Eвропейския парламент от 29 април 2015 година относно приключването на сметките на Европейското съвместно предприятие за ITER и развитието на термоядрената енергия за финансовата 2013 година

text:
               30.9.2015

               BG

               Официален вестник на Европейския съюз

               L 255/400

      РЕШЕНИЕ (ЕС, ЕВРАТОМ) 2015/1702 НА EВРОПЕЙСКИЯ ПАРЛАМЕНТ
      от 29 април 2015 година
      относно приключването на сметките на Европейското съвместно предприятие за ITER и развитието на термоядрената енергия за финансовата 2013 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Съвместното предприятие за ITER и развитието на термоядрената енергия за финансовата 2013 година,

                  —

                  като взе предвид доклада на Сметната палата относно годишните отчети на Съвместното предприятие за ITER и развитието на термоядрената енергия за финансовата 2013 година, придружен от отговорите на съвместното предприятие (1),

                  —

                  като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2013 година съгласно член 287 от Договора за функционирането на Европейския съюз,

                  —

                  като взе предвид препоръката на Съвета от 17 февруари 2015 г. относно освобождаването от отговорност на съвместното предприятие във връзка с изпълнението на бюджета за финансовата 2013 година (05306/2015 — C8-0049/2015),

                  —

                  като взе предвид член 319 от Договора за функционирането на Европейския съюз,

                  —

                  като взе предвид член 106а от Договора за създаване на Европейската общност за атомна енергия,

                  —

                  като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3),

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (4), и по-специално член 208 от него,

                  —

                  като взе предвид Решение 2007/198/Евратом на Съвета от 27 март 2007 г. за създаване на Европейско съвместно предприятие за „ITER“ и развитието на термоядрената енергия и за предоставяне на предимства на същото (5), и по-специално член 5, параграф 3 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (6),

                  —

                  като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (7),

                  —

                  като взе предвид член 94 и приложение V към своя правилник,

                  —

                  като взе предвид доклада на комисията по бюджетен контрол (A8-0108/2015),

         1.

            Одобрява приключването на сметките на Европейското съвместно предприятие за ITER и развитието на термоядрената енергия за финансовата 2013 година.

         2.

            Възлага на своя председател да предаде настоящото решение на директора на Европейското съвместно предприятие за ITER и развитието на термоядрената енергия, на Съвета, Комисията и Сметната палата и да осигури публикуването му в Официален вестник на Европейския съюз (серия L).

               Председател

            Martin SCHULZ

               Генерален секретар

            Klaus WELLE

         (1)  ОВ C 452, 16.12.2014 г., стр. 44.

         (2)  ОВ C 452, 16.12.2014 г., стр. 45.

         (3)  ОВ L 248, 16.9.2002 г., стр. 1.

         (4)  ОВ L 298, 26.10.2012 г., стр. 1.

         (5)  ОВ L 90, 30.3.2007 г., стр. 58.

         (6)  ОВ L 357, 31.12.2002 г., стр. 72.

         (7)  ОВ L 328, 7.12.2013 г., стр. 42.


title: 2014/390/ЕС: Решение на Съвета от 23 юни 2014 година относно позицията, която да бъде приета от името на Европейския съюз в рамките на Съвместния комитет на ЕИП във връзка с изменението на Протокол 31 към Споразумението за ЕИП относно сътрудничеството в специфични области извън четирите свободи

text:
               25.6.2014

               BG

               Официален вестник на Европейския съюз

               L 184/16

         РЕШЕНИЕ НА СЪВЕТА
   от 23 юни 2014 година
   относно позицията, която да бъде приета от името на Европейския съюз в рамките на Съвместния комитет на ЕИП във връзка с изменението на Протокол 31 към Споразумението за ЕИП относно сътрудничеството в специфични области извън четирите свободи

      (2014/390/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално членове 173 и 195 във връзка с член 218, параграф 9 от него,
   като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство (1), и по-специално член 1, параграф 3 от него,
   като взе предвид предложението на Европейската комисия,
   като има предвид, че:

               (1)

               В Протокол 31 към Споразумението за Европейското икономическо пространство („Споразумението за ЕИП“) се съдържат разпоредби и договорености относно сътрудничеството в специфични области извън четирите свободи.

               (2)

               Целесъобразно е сътрудничеството между договарящите се страни по Споразумението за ЕИП да бъде разширено, като бъде включен Регламент (ЕС) № 1287/2013 на Европейския парламент и на Съвета (2).

               (3)

               Следователно Протокол 31 към Споразумението за ЕИП следва да се измени, за да се даде възможност това разширено сътрудничество да започне от 1 януари 2014 г.

               (4)

               Позицията на Съюза в рамките на Съвместния комитет на ЕИП следва да се основава на приложения проект на решение,

         ПРИЕ НАСТОЯЩОТО РЕШЕНИЕ:
   Член 1
   Позицията, която да бъде приета от името на Съюза в рамките на Съвместния комитет на ЕИП във връзка с предложеното изменение на Протокол 31 към Споразумението за ЕИП относно сътрудничеството в специфични области извън четирите свободи, се основава на проекта на решение на Съвместния комитет на ЕИП, приложен към настоящото решение.
   Член 2
   Настоящото решение влиза в сила в деня на приемането му.

      Съставено в Люксембург на 23 юни 2014 година.

            За Съвета

            Председател

         C. ASHTON

      (1)  ОВ L 305, 30.11.1994 г., стр. 6.

      (2)  Регламент (ЕС) № 1287/2013 на Европейския парламент и на Съвета от 11 декември 2013 г. за създаване на Програма за конкурентоспособност на предприятията и малките и средните предприятия (COSME) (2014—2020 г.) и за отмяна на Решение № 1639/2006/ЕО (ОВ L 347, 20.12.2013 г., стр. 33).

      ПРОЕКТ НА
      РЕШЕНИЕ НА СЪВМЕСТНИЯ КОМИТЕТ НА ЕИП № …/2014
      от
      за изменение на Протокол 31 към Споразумението за ЕИП относно сътрудничеството в специфични области извън четирите свободи
      СЪВМЕСТНИЯТ КОМИТЕТ НА ЕИП,
      като взе предвид Споразумението за Европейското икономическо пространство („Споразумението за ЕИП“), и по-специално членове 86 и 98 от него,
      като има предвид, че:

                  (1)

                  Целесъобразно е да бъде разширено сътрудничеството между договарящите се страни по Споразумението за ЕИП, като бъде включен Регламент (ЕС) № 1287/2013 на Европейския парламент и на Съвета от 11 декември 2013 г. за създаване на Програма за конкурентоспособност на предприятията и малките и средните предприятия (COSME) (2014—2020 г.) и за отмяна на Решение № 1639/2006/ЕО (1).

                  (2)

                  Следователно Протокол 31 към Споразумението за ЕИП следва да бъде съответно изменен, за да се създадат условия за започването на това разширено сътрудничество от 1 януари 2014 г.,

            ПРИЕ НАСТОЯЩОТО РЕШЕНИЕ:
      Член 1
      В член 7, параграф 5 от Протокол 31 към Споразумението за ЕИП се добавя следният текст:

                  „—

                     32013 R 1287: Регламент (ЕС) № 1287/2013 на Европейския парламент и на Съвета от 11 декември 2013 г. за създаване на Програма за конкурентоспособност на предприятията и малките и средните предприятия (COSME) (2014—2020 г.) и за отмяна на Решение № 1639/2006/ЕО (ОВ L 347, 20.12.2013 г., стр. 33).
                  Лихтенщайн и Норвегия се освобождават от участие в програмата и от финансов принос към нея.“

            Член 2
      Настоящото решение влиза в сила в деня след внасянето на последната нотификация, предвидена в член 103, параграф 1 от Споразумението за ЕИП (2).
      То се прилага от 1 януари 2014 г.
      Член 3
      Настоящото решение се публикува в раздела за ЕИП и в притурката за ЕИП към Официален вестник на Европейския съюз.

         Съставено в Брюксел на

               За Съвместния комитет на ЕИП

               Председател

               Секретари

               на Съвместния комитет на ЕИП

         (1)  ОВ L 347, 20.12.2013 г., стр. 33.

         (2)  [Без отбелязани конституционни изисквания.] [С отбелязани конституционни изисквания.]


title: 2009/958/ОВППС: Решение ПМЕС/1/2009 на Комитета по политика и сигурност от 15 декември 2009 година за удължаване на мандата на ръководителя на мисията на Полицейската мисия на Европейския съюз (ПМЕС) в Босна и Херцеговина

text:
               16.12.2009

               BG

               Официален вестник на Европейския съюз

               L 330/79

      РЕШЕНИЕ ПМЕС/1/2009 НА КОМИТЕТА ПО ПОЛИТИКА И СИГУРНОСТ

   от 15 декември 2009 година
   за удължаване на мандата на ръководителя на мисията на Полицейската мисия на Европейския съюз (ПМЕС) в Босна и Херцеговина
   (2009/958/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Решение 2009/906/ОВППС на Съвета от 8 декември 2009 г. относно Полицейската мисия на Европейския съюз (ПМЕС) в Босна и Херцеговина (БиХ) (1) и по-специално член 10, параграф 1 от него,
   като има предвид, че:

               (1)

               Съгласно член 10, параграф 1 от Решение 2009/906/ОВППС Комитетът по политика и сигурност (КПС) е оправомощен, в съответствие с член 38 от Договора, да взема съответните решения с цел упражняване на политически контрол и стратегическо ръководство на ПМЕС, и по-конкретно да назначава ръководител на мисията.

               (2)

               На 24 октомври 2008 г., по предложение на генералния секретар/върховен представител (ГС/ВП), КПС назначи с Решение 2008/835/ОВППС (2) г-н Stefan FELLER за ръководител на мисията ПМЕС до 31 декември 2009 г.

               (3)

               На 13 ноември 2009 г. ГС/ВП предложи на КПС да удължи мандата на г-н Stefan FELLER като ръководител на мисията ПМЕС за още една година до 31 декември 2010 г.,

         ПРИЕ НАСТОЯЩОТО РЕШЕНИЕ:
   Член 1
   Мандатът на г-н Stefan FELLER като ръководител на мисията на Полицейската мисия на Европейския съюз в Босна и Херцеговина се удължава до 31 декември 2010 г.
   Член 2
   Настоящото решение влиза в сила на датата на неговото приемане.
   Прилага се до 31 декември 2010 г.
   Член 3
   Настоящото решение се публикува в Официален вестник на Европейския съюз.

      Съставено в Брюксел на 15 декември 2009 година.

            За Комитета по политика и сигурност

            Председател

         O. SKOOG

      (1)  ОВ L 322, 9.12.2009 г., стр. 22.

      (2)  ОВ L 298, 7.11.2008 г., стр. 30.


title: 2009/430/ЕО: Решение на Съвета от 27 ноември 2008 година за сключване на Конвенция относно компетентността и признаването и изпълнението на съдебни решения по граждански и търговски дела - Съвместна

text:
               10.6.2009

               BG

               Официален вестник на Европейския съюз

               L 147/1

         РЕШЕНИЕ НА СЪВЕТА
   от 27 ноември 2008 година
   за сключване на Конвенция относно компетентността и признаването и изпълнението на съдебни решения по граждански и търговски дела
   (2009/430/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 61, буква в) във връзка с член 300, параграф 2, първа алинея и параграф 3, втора алинея от него,
   като взе предвид предложението на Комисията,
   като взе предвид одобрението на Европейския парламент (1),
   като има предвид, че:

               (1)

               На 16 септември 1988 г. държавите-членки на Европейските общности подписаха международно споразумение с Република Исландия, Кралство Норвегия и Конфедерация Швейцария относно компетентността и изпълнението на съдебни решения по граждански и търговски дела (2) („Конвенцията от Лугано“), като по този начин разшириха приложението на разпоредбите на Конвенцията от 27 септември 1968 г. със същия предмет (3) („Брюкселската конвенция“) към Исландия, Норвегия и Швейцария.

               (2)

               През 1998—1999 г. в рамките на ad hoc работна група, в която участваха и Исландия, Норвегия и Швейцария, започнаха преговори за преразглеждане на Брюкселската конвенция и Конвенцията от Лугано. Резултат от тези преговори е приемането на проект за конвенция, изготвен от работната група и одобрен от Съвета на заседанието му от 27 и 28 май 1999 г.

               (3)

               Последващите преговори в рамките на Съвета въз основа на посочения текст доведоха до приемането на Регламент (ЕО) № 44/2001 на Съвета от 22 декември 2000 г. относно компетентността, признаването и изпълнението на съдебни решения по граждански и търговски дела (4), с което разпоредбите на Брюкселската конвенция бяха осъвременени и системата за признаване и изпълнение стана по-бърза и по-ефективна.

               (4)

               Предвид паралелизма между правните режими на Брюкселската конвенция и Конвенцията от Лугано по отношение на компетентността и признаването и изпълнението на съдебни решения по граждански и търговски дела нормите на Конвенцията от Лугано следва да се приведат в съответствие с нормите на Регламент (ЕО) № 44/2001, за да се постигне едно и също ниво на обмен на съдебни решения между държавите-членки на ЕС и съответните държави от ЕАСТ.

               (5)

               В съответствие с Протокола относно позицията на Дания, приложен към Договора за Европейския съюз и към Договора за създаване на Европейската общност, Дания не участва в прилагането на мерки по дял IV от Договора за създаване на Европейската общност. Ето защо, за да се прилагат разпоредбите на Конвенцията от Лугано за Дания, Дания следва да участва като договаряща се страна по нова конвенция със същия предмет.

               (6)

               С решение от 27 септември 2002 г. Съветът оправомощи Комисията да започне преговори с оглед приемането на нова Конвенция от Лугано относно компетентността и признаването и изпълнението на съдебни решения по граждански и търговски дела.

               (7)

               Комисията договори такава конвенция от името на Общността с Исландия, Норвегия, Швейцария и Дания. Конвенцията бе подписана от името на Общността на 30 октомври 2007 г. в съответствие с Решение 2007/712/ЕО на Съвета (5), при условие сключването ѝ на по-късна дата.

               (8)

               При приемането на Решение 2007/712/ЕО Съветът постигна съгласие да разгледа в рамките на обсъжданията по сключването на новата Конвенция от Лугано възможността за формулиране на декларация съгласно член II, параграф 2 от протокол I към конвенцията. Общността следва да направи тази декларация при сключването на конвенцията.

               (9)

               По време на преговорите Общността пое задължение да направи декларация при ратифицирането на конвенцията, в която да заяви, че при изменението на Регламент (ЕО) № 44/2001 тя ще уточни обхвата на член 22, параграф 4 от същия регламент, за да се вземе предвид свързаната с него съдебна практика на Съда на Европейските общности по отношение на производствата по регистрация или валидност на правата на интелектуална собственост, и така да се осигури паралелност на разпоредбите му с член 22, параграф 4 от конвенцията. Във връзка с това следва да бъдат взети предвид резултатите от оценката на прилагането на Регламент (ЕО) № 44/2001.

               (10)

               В съответствие с член 3 от Протокола относно позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност, Обединеното кралство и Ирландия участват в приемането и прилагането на настоящото решение.

               (11)

               В съответствие с членове 1 и 2 от Протокола относно позицията на Дания, Дания не участва в приемането на настоящото решение, не е обвързана от него, нито с неговото прилагане.

               (12)

               Конвенцията следва да бъде сключена,

         РЕШИ:
   Член 1
   Одобрява се от името на Европейската общност сключването на Конвенцията относно компетентността и признаването и изпълнението на съдебни решения по граждански и търговски дела, която ще замени Конвенцията от Лугано от 16 септември 1988 г.
   При депозирането на инструментите за ратифициране Общността прави декларациите, изложени в приложения I и II към настоящото решение.
   Текстът на конвенцията е приложен към настоящото решение.
   Член 2
   С настоящото се упълномощава председателят на Съвета да определи лицето или лицата, оправомощени да депозират от името на Общността инструмента за ратифициране в съответствие с член 69, параграф 2 от конвенцията.

      Съставено в Брюксел на 27 ноември 2008 година.

            За Съвета

            Председател

         M. ALLIOT-MARIE

      (1)  Одобрение от 18 ноември 2008 г. (все още непубликувано в Официален вестник).

      (2)  Конвенция относно компетентността и изпълнението на съдебни решения по граждански и търговски дела (ОВ L 319, 25.11.1988 г., стр. 9).

      (3)  Брюкселска конвенция относно компетентността и изпълнението на съдебни решения по граждански и търговски дела (ОВ L 299, 31.12.1972 г., стр. 32). (Консолидирана версия в ОВ C 27, 26.1.1998 г., стр. 1).

      (4)  ОВ L 12, 16.1.2001 г., стр. 1.

      (5)  Решение 2007/712/ЕО на Съвета от 15 октомври 2007 г. за подписване от името на Европейската общност на Конвенцията относно компетентността, признаването и изпълнението на съдебни решения по граждански и търговски дела (ОВ L 339, 21.12.2007 г., стр. 1).

      ПРИЛОЖЕНИЕ I
      ДЕКЛАРАЦИЯ НА ЕВРОПЕЙСКАТА ОБЩНОСТ

         „Европейската общност декларира, че при изменението на Регламент (ЕО) № 44/2001 на Съвета относно компетентността, признаването и изпълнението на съдебни решения по граждански и търговски дела, тя възнамерява да уточни обхвата на член 22, параграф 4 от същия регламент, за да се вземе предвид свързаната с него съдебна практика на Съда на Европейските общности по отношение на производствата по регистрация или валидност на правата на интелектуална собственост, и така да се осигури паралелност на разпоредбите му с член 22, параграф 4 от конвенцията, като при това вземе предвид резултатите от оценката на прилагането на Регламент (ЕО) № 44/2001.“

      ПРИЛОЖЕНИЕ II
      ДЕКЛАРАЦИЯ НА ЕВРОПЕЙСКАТА ОБЩНОСТ В СЪОТВЕТСТВИЕ С ЧЛЕН II, ПАРАГРАФ 2 ОТ ПРОТОКОЛ 1 КЪМ КОНВЕНЦИЯТА

         „Европейската общност декларира, че освен в трите държави, вече посочени в приложение IX към конвенцията, производствата, посочени в член 6, параграф 2 и член 11, не могат да бъдат използвани в следните държави-членки: Естония, Латвия, Литва, Полша и Словения.
         В съответствие с член 77, параграф 2 от конвенцията към постоянния комитет, създаден съгласно член 4 от протокол 2 към конвенцията, непосредствено след влизането в сила на конвенцията следва да се отправи искане да бъде изменено приложение IX към нея, както следва:

               „ПРИЛОЖЕНИЕ IX
               Държавите и правилата, посочени в член II от протокол 1, са следните:

                           —

                           Германия: членове 68, 72, 73 и 74 от Гражданския процесуален кодекс (Zivilprozessordnung) относно призоваване на трети страни,

                           —

                           Естония: член 214, параграфи 3 и 4 и член 216 от Гражданския процесуален кодекс (tsiviilkohtumenetluse seadustik) относно призоваване на трети страни,

                           —

                           Латвия: членове 78, 79, 80 и 81 от Гражданския процесуален закон (Civilprocesa likums) относно призоваване на трети страни,

                           —

                           Литва: член 47 от Гражданския процесуален кодекс (Civilinio proceso kodeksas),

                           —

                           Унгария: членове 58—60 от Гражданския процесуален кодекс (Polgári perrendtartás) относно призоваване на трети страни,

                           —

                           Австрия: член 21 от Гражданския процесуален кодекс (Zivilprozessordnung) относно призоваване на трети страни,

                           —

                           Полша: членове 84 и 85 от Гражданския процесуален кодекс (Kodeks postępowania cywilnego) относно призоваване на трети страни (przypozwanie),

                           —

                           Словения: член 204 от Гражданския процесуален закон (Zakon o pravdnem postopku) относно призоваване на трети страни,

                           —

                           Швейцария, по отношение на тези кантони, чиито приложим граждански процесуален кодекс не предвижда компетентността, посочена в член 6, параграф 2 и член 11 от конвенцията: съответните разпоредби относно призоваване на трети страни (litis denuntiatio) от приложимия граждански процесуален кодекс.“

         “


title: Решение на Съвета от 14 юни 1982 година относно приемане от името на Общността на препоръката на Съвета за митническо сътрудничество относно митническите изисквания по отношение на търговски фактури

text:
                  02/ 2

                  BG

                  Официален вестник на Европейския съюз

                  113

            31982D0457

                  L 204/27

                  ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

         РЕШЕНИЕ НА СЪВЕТА
         от 14 юни 1982 година
         относно приемане от името на Общността на препоръката на Съвета за митническо сътрудничество относно митническите изисквания по отношение на търговски фактури
         (82/457/ЕИО)
         СЪВЕТЪТ НА ЕВРОПЕЙСКИТЕ ОБЩНОСТИ,
         като взе предвид Договора за създаване на Европейската икономическа общност,
         като взе предвид препоръката на Комисията,
         като има предвид, че препоръката на Съвета за митническо сътрудничество относно търговски фактури може да бъде приета от Общността с незабавен ефект,
         РЕШИ:

            Член 1
            Приема се от името на Общността с незабавен ефект препоръката на Съвета за митническо сътрудничество от 16 май 1979 г. относно изисквания на митниците към търговски фактури.
            Текстът на посочената препоръка е приложен към настоящото решение.

            Член 2
            Председателят на Съвета посочва лице, упълномощено да информира Генералния секретар на Съвета за митническо сътрудничество за приемането от Общността на препоръката, посочена в член 1.

            Съставено в Люксембург на 14 юни 1982 година.

                  За Съвета

                  Председател

               P. de KEERSMAEKER

            ПРЕПОРЪКА НА СЪВЕТА ЗА МИТНИЧЕСКО СЪТРУДНИЧЕСТВО
            ОТ 16 МАЙ 1979 ГОДИНА
            ОТНОСНО ИЗИСКВАНИЯ НА МИТНИЦИТЕ КЪМ ТЪРГОВСКИ ФАКТУРИ
            СЪВЕТЪТ ЗА МИТНИЧЕСКО СЪТРУДНИЧЕСТВО,
            като желае да улесни международната търговия, като направи възможно търговските кръгове да прилагат модерни методи за възпроизвеждане и предаване на данни,
            като взе предвид, inter alia, положените усилия на международно ниво да се дава правото всички изисквани документи за международни търговски сделки да се изготвят по един-единствен еталон по метод, изискващ една процедура,
            като взе предвид препоръката относно подписи и автентичност, одобрена през м. март 1979 г. от работна група за улесняване на международните търговски процедури към Икономическата комисия за Европа, която отбелязва специално, че общото приемане на механични или електронни методи за предаване на данни изисква промени в сегашната практика относно ръчните подписи,
            като счeтe, че изискванията за подпис върху търговските фактури за целите на митниците не предоставя на митниците особена гаранция за точността им,
            ПРЕПОРЪЧВА, ЧЕ ДЪРЖАВИТЕ-ЧЛЕНКИ СЛЕДВА ДА:

                        1.

                        приемат търговски фактури, изготвени по всякакъв метод, например по метод, изискващ една процедура, в случаите, където се изисква представяне на търговски фактури във връзка с освобождаване на стоки;

                        2.

                        се въздържат да изискват подпис, за целите на митниците, върху търговски фактури, представени в подкрепа на декларация за стоките,

                  ИЗИСКВА
            Държавите-членки, които приемат настоящата препоръка, да нотифицират Генералния секретар за приемането, за датата, от която те ще прилагат препоръката, и за условията за нейното прилагане. Генералният секретар ще предаде тази информация на митническите администрации на държавите-членки.